CELEX: 62021TN0127
Language: el
Date: 2021-02-26 00:00:00
Title: Υπόθεση T-127/21: Προσφυγή της 26ης Φεβρουαρίου 2021 — Swissgrid κατά Επιτροπής

17.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 189/18
            
         
      Προσφυγή της 26ης Φεβρουαρίου 2021 — Swissgrid κατά Επιτροπής
      (Υπόθεση T-127/21)
      (2021/C 189/20)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Swissgrid AG (Aarau, Ελβετία) (εκπρόσωποι: P. De Baere, P. L’Ecluse, K. T’Syen και V. Lefever, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την προσφυγή της η προσφεύγουσα ζητεί την ακύρωση της απόφασης της Επιτροπής που περιλαμβάνεται στην επιστολή της 17ης Δεκεμβρίου 2020, με την οποία η Επιτροπή ενημερώνει τους διαχειριστές συστημάτων μεταφοράς (ΔΣΜ) ότι η αιτούσα δεν διαθέτει τις προδιαγραφές για συμμετοχή σε ευρωπαϊκές πλατφόρμες ανταλλαγής προϊόντων ενέργειας εξισορρόπησης, συμπεριλαμβανομένου του Trans European Replacement Reserves Exchange (TERRE), και διατάζει τον ΔΣΜ TERRE να αποκλείσει την προσφεύγουσα από την πλατφόρμα TERRE το αργότερο την 1η Μαρτίου 2020. Προς στήριξη της προσφυγής, η προσφεύγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η προσβαλλόμενη απόφαση εφαρμόζει εσφαλμένα το άρθρο 1, παράγραφος 6, του κανονισμού (ΕΕ) 2017/2195 της Επιτροπής της 23ης Νοεμβρίου 2017 (1).
                  
                              —
                           
                           
                              Η προσβαλλόμενη απόφαση παραβιάζει το άρθρο 1, παράγραφος 6, του κανονισμού 2017/2195 διότι δέχεται ότι, προκειμένου να μπορεί η αιτούσα να συμμετέχει στις ευρωπαϊκές πλατφόρμες ανταλλαγής προϊόντων ενέργειας εξισορρόπησης, η συμμετοχή της θα πρέπει να κρίνεται «απαραίτητη» για την επίλυση ενός προβλήματος ασφάλειας συστήματος που προκαλείται από μη προγραμματισμένες φυσικές ροές ισχύος, ενώ το σχετικό κριτήριο είναι εάν ο αποκλεισμός της Ελβετίας «μπορεί να προκαλέσει μη προγραμματισμένες φυσικές ροές ισχύος μέσω της Ελβετίας, θέτοντας σε κίνδυνο την ασφάλεια του συστήματος της περιφέρειας».
                           
                        
                              —
                           
                           
                              Η προσβαλλόμενη απόφαση παραβιάζει το άρθρο 1, παράγραφος 6, του κανονισμού (ΕΕ) 2017/2195 διότι ερμηνεύει τις διαζευκτικές προϋποθέσεις του άρθρου 1, παράγραφος 6, του κανονισμού (ΕΕ) 2017/2195 ως σωρευτικές προϋποθέσεις.
                           
                        
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση εσφαλμένα εφαρμόζει το άρθρο 1, παράγραφος 7, του κανονισμού (ΕΕ) 2017/2195.
                  
                              —
                           
                           
                              Η προσβαλλόμενη απόφαση παραβιάζει το άρθρο 1, παράγραφος 7, του κανονισμού (ΕΕ) 2017/2195 διότι ερμηνεύει τη δεύτερη πρόταση του άρθρου 1, παράγραφος 7, του κανονισμού (ΕΕ) 2017/2195 υπό την έννοια ότι απαιτείται σύναψη διακυβερνητικής συμφωνίας με την ΕΕ για τη συνεργασία στον τομέα της ηλεκτρικής ενέργειας κατά την έννοια του πρώτου διαζευκτικού όρου σύμφωνα με το άρθρο 1, παράγραφος 6, του κανονισμού (ΕΕ) 2017/2195.
                           
                        
                              —
                           
                           
                              Η προσβαλλόμενη απόφαση παραβιάζει το άρθρο 1, παράγραφος 7, του κανονισμού (ΕΕ) 2017/2195 διότι δεν βασίζεται στις γνωμοδοτήσεις που παρείχαν ο ACER και όλοι οι διαχειριστές συστημάτων μεταφοράς (ΔΣΜ).
                           
                        
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση παραβιάζει το άρθρο 41, παράγραφος 2, στοιχείο α', του Χάρτη των Θεμελιωδών Δικαιωμάτων της Ευρωπαϊκής Ένωσης και το δικαίωμα υπεράσπισης της προσφεύγουσας, διότι η Ευρωπαϊκή Επιτροπή ούτε έλαβε υπόψη της ούτε απάντησε στα επιχειρήματα που προέβαλε η προσφεύγουσα με τις από 29 Σεπτεμβρίου 2020 και από 8 Δεκεμβρίου 2020 επιστολές της προς την Ευρωπαϊκή Επιτροπή.
               
            
                  4.
               
               
                  Με τον τέταρτο λόγο προβάλλεται ότι η προσβαλλόμενη απόφαση παραβιάζει το άρθρο 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης και το άρθρο 296 ΣΛΕΕ, διότι (i) δεν αιτιολογεί επαρκώς την απόφαση της Ευρωπαϊκής Επιτροπής να μην λάβει υπόψη της (α) τα επιχειρήματα που προέβαλε η προσφεύγουσα στις από 29 Σεπτεμβρίου 2020 και από 8 Δεκεμβρίου 2020 επιστολές της προς την Ευρωπαϊκή Επιτροπή, (β) την γνωμοδότηση όλων των ΔΣΜ (γ) την γνωμοδότηση του ACER· και (ii) περιέχει αντιφατική και ανεπαρκή αιτιολογία.
               
            
         (1)  Κανονισμός (ΕΕ) 2017/2195 της Επιτροπής, της 23ης Νοεμβρίου 2017, σχετικά με τον καθορισμό κατευθυντήριας γραμμής για την εξισορρόπηση ηλεκτρικής ενέργειας (ΕΕ 2017, L 312, σ. 6).